Eyja - og Miklaholtshreppur hefur samið við Gámaþjónustu Vesturlands um að hirða allt plast sem kemur frá bændum . Að sögn Eggerts Kjartanssonar oddvita er það vilji hreppsnefndar að plast sé ekki urðað heldur sett í endurvinnslu . „ Það er hrikalegt að vita af öllu þessu plasti sem var safnað saman og keyrt í Fíflholt til urðunar . Með þessu samkomulagi við Gámaþjónustuna höfum við tryggt að gámar verði settir heim á stærri bú , þar sem bændur setja plastið sitt í . Gámarnir eru síðan teknir og losaðir nokkrum sinnum á ári . Þar sem minna er umleikis eru bændur beðnir um að safna plastinu saman og það verður síðan sótt til þeirra . ” Plastið er flutt suður til Reykjavíkur til frekari flokkunar og síðan sent erlendis til endurvinnslu . „ Fyrstu gámarnir eru þegar komnir á bæi og þeir sem ekki hafa fengið gáma nú þegar geta búist við því næstu daga , ” sagði Eggert Kjartansson .